L-istituzzjonijiet tal-UE laħqu ftehim politiku proviżorju dwar ir-Regolament tas-Sigurtà Ġenerali rivedut. Mill-2022, teknoloġiji tas-sikurezza ġodda se jiġu magħmula obbligatorji fil-vetturi Ewropej biex jitħarsu l-passiġġieri, il-persuni bil-mixi u ċ-ċiklisti. Teknoloġiji ġodda fis-suq jistgħu jgħinu biex jonqos l-għadd ta' fatalitajiet u korrimenti fit-toroq tagħna, li 90 % minnhom huma kkawżati minn żbalji umani. F'Mejju 2018, il-Kummissjoni pproponiet li xi wħud minn dawn il-miżuri ta' sikurezza tal-vetturi jsiru obbligatorji, inklużi sistemi li jnaqqsu l-punti mhux viżibbli perikolużi fuq trakkijiet u karozzi tal-linja u teknoloġija li twissi lis-sewwieq f'każ ta' għeja jew distrazzjoni. Karatteristiċi avvanzati ta' sikurezza se jnaqqsu l-għadd ta' inċidenti, u jwittu t-triq lejn mobbiltà dejjem aktar konnessa u awtomatizzata, u jagħtu spinta lill-vantaġġ globali tal-innovazzjoni u l-kompetittività tal-industrija Ewropea tal-karozzi. Il-Kummissarju Elżbieta Bieńkowska, responsabbli għas-Suq Intern, l-Industrija, l-Intraprenditorija u l-SMEs, stqarret: “Kull sena, 25,000 ruħ jitilfu ħajjithom fit-toroq tagħna. Il-maġġoranza l-kbira ta' dawn l-inċidenti huma kkawżati minn żbalji umani. Nistgħu u għandna naġixxu biex nibdlu dan. Bil-karatteristiċi ġodda avvanzati ta' sikurezza li se jsiru obbligatorji, jista' jkollna l-istess tip ta' impatt bħal meta ġew introdotti għall-ewwel darba ċ-ċinturini tas-sikurezza. Ħafna mill-karatteristiċi l-ġodda diġà jeżistu, b'mod partikolari f'vetturi aktar lussużi. Issa aħna nżidu l-livell ta' sikurezza ġenerali, u nwittu t-triq għal mobbiltà konnessa u awtomatizzata tal-futur." Il-karatteristiċi ta' sikurezza mandatorji ġodda jinkludu (ara l-lista sħiħa hawnhekk): Il-Kummissjoni tistenna li l-miżuri proposti se jgħinu jsalvaw aktar minn 25,000 persuna u jevitaw mill-inqas 140,000 korriment serju sal-2038. Dan se jikkontribwixxi għall-għan fit-tul tal-UE li nersqu qrib ta' żero fatalitajiet u korrimenti serji sal-2050 (“Viżjoni Żero”). Minbarra l-ħarsien tan-nies fit-toroq Ewropej, il-karatteristiċi l-ġodda avvanzati ta' sikurezza se jgħinu lis-sewwieqa biex jidraw gradwalment l-għajnuna ġdida tas-sewqan. Livelli ta' awtomazzjoni li qed jiżdiedu joffru potenzjal sinifikanti biex jiġu kkumpensati l-iżbalji umani u jiġu offruti soluzzjonijiet ġodda ta' mobilità għall-anzjani u dawk li huma fiżikament imfixkla. Dan kollu għandu jsaħħaħ il-fiduċja tal-pubbliku u l-aċċettazzjoni tal-karozzi awtomatizzati, filwaqt li jappoġġa t-tranżizzjoni lejn is-sewqan awtonomu. Il-passi li jmiss Il-ftehim politiku milħuq mill-Parlament Ewropew, mill-Kunsill u mill-Kummissjoni fl-hekk imsejħa negozjati tat-trilogu issa huwa suġġett għall-approvazzjoni formali mill-Parlament Ewropew u l-Kunsill. Il-karatteristiċi tas-sikurezza l-ġodda se jsiru obbligatorji mill-2022, bl-eċċezzjoni tal-viżjoni diretta għat-trakkijiet u l-karozzi tal-linja u ż-żona mkabbra tal-impatt tar-ras fuq il-karozzi u l-vannijiet, li se jsegwu aktar tard minħabba l-bidliet neċessarji fid-disinn strutturali. Kuntest F'dawn l-aħħar snin, l-UE introduċiet firxa ta' miżuri obbligatorji, li kkontribwew għal tnaqqis stmat ta' 50,000 inċident tat-traffiku fatali kull sena. Dawn il-miżuri jinkludu sistemi elettroniċi għall-kontroll tal-istabilità fuq il-vetturi kollha kif ukoll sistemi avvanzati ta' bbrejkjar ta' emerġenza u sistemi ta' indikazzjoni ta' ħruġ mill-karreġġjata fuq trakkijiet u karozzi tal-linja. Fl-2017, il-Kummissjoni nediet konsultazzjoni pubblika biex tiġbor il-fehmiet tal-partijiet ikkonċernati dwar it-titjib potenzjali fil-miżuri attwali ta' sikurezza tal-vetturi. F'Mejju 2018, il-Kummissjoni mbagħad ipproponiet rieżami tar-Regolament dwar is-Sikurezza Ġenerali u r-Regolament dwar is-Sikurezza tal-Persuni bil-Mixi, taħt it-Tielet sett ta' azzjonijiet “Ewropa Attiva”. Ir-Regolament dwar is-Sikurezza Ġenerali rivedut jimxi id f'id ma' ġestjoni effiċjenti tas-sikurezza tal-infrastruttura tat-toroq, fejn intlaħaq ftehim fuq il-proposta tal-Kummissjoni fi Frar 2019. Il-Kummissjoni ppreżentat ukoll Komunikazzjoni dwar il-Mobilità Konnessa u Awtomatizzata biex l-Ewropa ssir mexxejja dinjija għal sistemi ta' mobilità awtonomi u sikuri. Bħala l-ewwel riżultat għall-mobilità konnessa, il-Kummissjoni adottat regoli ġodda li jżidu t-tħaddim ta' Sistemi tat-Trasport Intelliġenti u Kooperattivi (C-ITS) fit-toroq Ewropej. Is-C-ITS jippermettu lill-vetturi “jitkellmu” ma' xulxin, mal-infrastruttura tat-toroq, u ma' utenti oħra tat-triq — pereżempju dwar sitwazzjonijiet perikolużi, xogħlijiet fit-toroq u l-iskedar tad-dwal tat-traffiku, li jagħmlu t-trasport fit-triq aktar sikur, nadif u effiċjenti. Għal aktar informazzjoni